Sonkragaangedrewe kragstelsel in Ficksburg aangeskakelArgieffoto: GCIS Eskom het ŉ sonkragaangedrewe klein-kragstelsel op Wilhelmina-plaas in Ficksburg in die Vrystaat aangeskakel. Die kragvoorsiener het Saterdag gesê dié aanleg is in November 2017 afgehandel en kan elektrisiteit aan 14 huishoudings met 81 familielede (die hele Wilhelmina-gemeenskap) verskaf. “Die aanleg maak van sonkrag gebruik wat in 32 kilowatt (kW) elektriese energie omgeskep word deur middel van fotovoltaïese panele en kragomsetters,” het Nick Singh van Eskom se navorsing-, toets- en ontwikkelingsentrum verduidelik. Die oorblywende energie uit die sonpanele word in drie stelle litiumioonbatterye gestoor, wat tot 90 kW-ure kan hou vir dae met lae sonlig. “Die projek is ŉ teken van vooruitgang, groei en ontwikkeling en is in ooreenstemming met Eskom se toekomstige strategiese doelwitte van klein-kragstelsels wat van hernubare en slim energietegnologie gebruik maak wat ŉ belangrike rol sal speel in die toekoms van Eskom as ŉ integrale deel van die besigheid.” Die projek is ŉ vennootskap tussen die departement van landbou, bosbou en visserye, die gemeenskap van Wilhelmina-plaas en Eskom se Smart Grid Centre of Excellence.